Rejsningsproblemer, skedekramper, for tidlig eller sen udløsning osv. osv. Listen over seksuelle problemer er lang, men nu er Sexologisk Klinik i Aalborg klar til at hjælpe. Klinikken åbner først med fuld bemanding på mandag, men onsdag eftermiddag var der åbningsreception. Og allerede inden klinikken åbner for fuldt blus, er der masser af nordjyder, der er klar til at få hjælp. 154 er blevet henvist af deres læge til klinikken. At der allerede er så mange henvisninger, overrasker ledende overlæge på klinikken Astrid Højgaard. På klinikken regner man med at kunne hjælpe cirka 3500 nordjyder årligt. Der er ni ansat på klinikken. Både regionsrådsformand Ulla Astman, regionsrådspolitikere og sygehusledelsen samt praktiserende læger var med ved åbningsreceptionen onsdag. Sexologisk Klinik i Aalborg er den første af sin slags i Nordjylland og blot den tredje i Danmark. Som det eneste sted i landet etableres i klinikken et fællesskab mellem Psykiatrien og det somatiske ("almindelige") sygehusvæsen. Det betyder, at patienter med psykiske problemer/sygdomme også kan få hjælp på klinikken. Ligesom patienter med fysiologiske problemer, men som også har psykiske/komplekse problemstillinger, også vil blive tilbudt behandling.

Referat:
Ny sexologisk klinik i Aalborg skal hjælpe nordjyder med seksuelle problemer - og der er tilsyneladende brug for det.